b"\n_START_ARTICLE_\nEstats Federats de Micron\xc3\xa8sia\n_START_SECTION_\nHist\xc3\xb2ria\n_START_PARAGRAPH_\nEls ancestres dels micronesis s'hi varen establir fa m\xc3\xa9s de 4.000 anys. Un sistema de cabdills descentralitzat va evolucionar a un imperi econ\xc3\xb2mic i religi\xc3\xb3s m\xc3\xa9s centralitzat, basat a l'illa de Yap. Exploradors europeus (primer els portuguesos, a la recerca d'esp\xc3\xa8cies, i despr\xc3\xa9s els espanyols) varen arribar a les Carolines en el segle XVI, amb els espanyols establint-s'hi sobiranament. Els actuals Estats Federats de Micron\xc3\xa8sia varen passar a mans dels alemanys el 1899, despr\xc3\xa9s als japonesos el 1914, i finalment als Estats Units amb el suport de les Nacions Unides el 1947 com a part del territori fiduciari de les illes del Pac\xc3\xadfic._NEWLINE_El 10 de maig de 1979, quatre dels districtes del territori fiduciari varen decretar una nova constituci\xc3\xb3, transformant-se en els Estats Federats de Micron\xc3\xa8sia. Els districtes ve\xc3\xafns de Palau, Illes Marshall i les Illes Marianes del Nord varen decidir no participar-hi. Els Estats Federats de Micron\xc3\xa8sia varen firmar un Compacte de l'Associaci\xc3\xb3 Lliure amb els Estats Units d'Am\xc3\xa8rica, amb els quals varen entrar en conflicte el 3 de novembre de 1986, marcant la independ\xc3\xa8ncia de Micron\xc3\xa8sia.\n_START_SECTION_\nSubdivisi\xc3\xb3 administrativa\n_START_PARAGRAPH_\nEls Estats Federats de Micron\xc3\xa8sia estan compostos per 607 illes, les quals es divideixen en quatre estats: Yap, Chuuk, Pohnpei i Kosrae. La capital federal \xc3\xa9s Palikir, localitzada a l'illa de Pohnpei.\n_START_SECTION_\nPol\xc3\xadtica\n_START_PARAGRAPH_\nLa vida pol\xc3\xadtica als Estats Federats de Micron\xc3\xa8sia est\xc3\xa0 regida per la Constituci\xc3\xb3 de 1979, que garanteix els drets humans fonamentals i institueix la separaci\xc3\xb3 dels diferents poders de l'Estat._NEWLINE_A difer\xc3\xa8ncia del que sol ser habitual en una federaci\xc3\xb3, el parlament dels Estats Federats de Micron\xc3\xa8sia \xc3\xa9s unicameral. El Congr\xc3\xa9s dels EFM est\xc3\xa0 format per catorze membres, que escullen el president i el vicepresident del pa\xc3\xads per un per\xc3\xadode de quatre anys. El president \xc3\xa9s alhora cap de l'Estat i de l'executiu.\n_START_SECTION_\nGeografia\n_START_PARAGRAPH_\nLes 607 illes s'estenen al llarg de l'arxip\xc3\xa8lag de les illes Carolines, a l'est de les Filipines. Els quatre grups d'illes que els constitueixen s\xc3\xb3n Yap, Chuuk (anomenat Truk fins al gener de 1990), Pohnpei (anomenada Ponape fins al novembre de 1984), i Kosrae. La capital federal \xc3\xa9s Palikir, a Pohnpei."